**Celor mai mari duşmani ai neamului românesc**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De aş avea putere-n mâna dreaptă

Să-i ţin de ceafă, ţi i-aş altoi

Cu stânga până ce m-aş răcori

Fără regret, pentru această faptă;

Le-aş da la ochi pân’ dudele s-or coace,

Şi dinţii le-aş zbura, şi trei măsele,

Ca sâmburii pe-asfalt, de corcodele,

Iar nasul, zărzărea din pumni le-aş face;

Şi-n timp ce le-aş servi, cu mult nesaţ,

Castane repetate-n scăfârlie,

I-aş îndopa cu Dero, sau leşie,

Să n-aibe greţuri de la găinaţ,

I-aş pune-apoi, pe rând, cu-n polonic,

Să-nghită numai pere mălăieţe

Şi piersici scofâlcite de prin pieţe,

Dând foc uşor de tot la alambic,

Ca-n miez de noapte, fără stele, Lună,

Să-i fierb natur, la piele, în chiloţi,

Să înţeleagă,-ai dracului de hoţi,

Că ţuica se mai face şi din prună!

Valeriu Cercel